Document ID: 32018D0402

Reference:
15.3.2018
FI
Euroopan unionin virallinen lehti
L 72/20
KOMISSION PÄÄTÖS (EU) 2018/402,
annettu 13 päivänä maaliskuuta 2018,
eurooppalaisen neuvoa-antavan ryhmän perustamisesta Euroopan työviranomaista varten
(ETA:n ja Sveitsin kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen ja erityisesti sen 46 artiklan, 48 artiklan, 53 artiklan 1 kohdan, 62 artiklan sekä 91 artiklan 1 kohdan,
sekä katsoo seuraavaa:
(1)
Vuoden 2017 unionin tilaa koskeneessa puheessaan (1) puheenjohtaja Jean-Claude Juncker ehdotti Euroopan työviranomaisen perustamista, jotta vahvistettaisiin oikeudenmukaisuutta sisämarkkinoilla ja varmistettaisiin, että työvoiman liikkuvuutta koskevat EU:n säännöt pannaan täytäntöön oikeudenmukaisesti, yksinkertaisesti ja tehokkaasti.
(2)
Komissio ehdotti 13 päivänä maaliskuuta 2018 Euroopan työviranomaisen perustamista (2). Tarkoituksena on tukea jäsenvaltioita ja komissiota, kun ne pyrkivät helpottamaan yksittäisten henkilöiden ja työnantajien mahdollisuutta saada tietoa niiden oikeuksista ja velvollisuuksista sekä käyttää asianmukaisia palveluja tilanteissa, joihin liittyy työvoiman liikkuvuutta yli rajojen, tukea jäsenvaltioiden välistä yhteistyötä asiaa koskevan unionin lainsäädännön täytäntöönpanon rajatylittävän valvonnan osalta sekä sovitella ja helpottaa ratkaisujen löytämistä rajatylittävissä riidoissa tai työmarkkinoiden häiriötilanteissa.
(3)
Neuvoa-antava ryhmä olisi perustettava neuvomaan ja avustamaan komissiota Euroopan työviranomaisen nopeassa perustamisessa ja sen tulevassa toiminnassa, ja se olisi nimettävä eurooppalaiseksi neuvoa-antavaksi ryhmäksi Euroopan työviranomaista varten, jäljempänä ’ryhmä’. Vaikka ryhmä ei osallistu lainsäädäntöprosessiin, jonka tavoitteena on ehdotetun Euroopan työviranomaisen perustamista koskevan asetuksen hyväksyminen, ryhmän olisi osaltaan pohjustettava Euroopan työviranomaisen perustamista.
(4)
Ryhmän avulla olisi voitava vaihtaa parhaita käytäntöjä ja kokemuksia yhteistyöstä työvoiman rajatylittävän liikkuvuuden ja sosiaaliturvajärjestelmien yhteensovittamisen aloilla, joita Euroopan työviranomaisen on tarkoitus kehittää edelleen. Lisäksi ryhmässä tarkasteltaisiin yleisiä kysymyksiä, periaatteellisia kysymyksiä sekä käytännön ongelmia, joita liittyy asiaa koskevan unionin lainsäädännön täytäntöönpanoon. Ryhmän olisi myös avustettava yhteistyökeinojen tunnistamisessa ja sen määrittämisessä, miten olemassa olevat elimet, EU:n virastot mukaan lukien, voivat antaa panoksensa Euroopan työviranomaisen perustamiseen ja asianmukaiseen toimintaan.
(5)
Ryhmän puheenjohtajana toimii komissio (työllisyys-, sosiaali- ja osallisuusasioiden pääosasto), ja se koostuu jäsenvaltioiden viranomaisten johtavan tason, unionin tason työmarkkinaosapuolten, Euroopan elin- ja työolojen kehittämissäätiön (Eurofound), Euroopan ammatillisen koulutuksen kehittämiskeskuksen (Cedefop), Euroopan koulutussäätiön (ETF) sekä Euroopan työterveys- ja työturvallisuusviraston (EU-OSHA) edustajista. Unionin tason työmarkkinaosapuolten olisi edustettava tasapuolisesti sekä ammattijärjestöjä että työnantajajärjestöjä.
(6)
Euroopan vapaakauppaliitolle (EFTA) sekä Euroopan unionin lainvalvontayhteistyövirastolle (Europol) olisi myönnettävä tarkkailijan asema.
(7)
Ryhmän olisi tehtävä yhteistyötä olemassa olevien elinten kanssa työvoiman liikkuvuuden ja sosiaaliturvajärjestelmien yhteensovittamisen osalta.
(8)
Ryhmän jäseniä ja tarkkailijoita varten olisi vahvistettava tietojen luovuttamista koskevat säännöt.
(9)
Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (3).
(10)
Tätä päätöstä olisi sovellettava siihen saakka, kun Euroopan työviranomainen on perustettu,
ON HYVÄKSYNYT TÄMÄN PÄÄTÖKSEN:
1 artikla
Kohde
Perustetaan eurooppalainen neuvoa-antava ryhmä Euroopan työviranomaista varten, jäljempänä ’ryhmä’.
2 artikla
Tehtävät
Ryhmä neuvoo ja avustaa komissiota (työllisyys-, sosiaali- ja osallisuusasioiden pääosastoa) Euroopan työviranomaisen nopeassa perustamisessa ja sen tulevassa toiminnassa.
Ryhmän tehtävänä on erityisesti
a)
helpottaa yhteistyötä kansallisten viranomaisten ja sidosryhmien välillä ja neuvoa komissiota Euroopan työviranomaisen nopeassa perustamisessa ja sen tulevassa operatiivisessa toiminnassa.
b)
tarkastella yleisiä kysymyksiä, periaatteellisia kysymyksiä ja käytännön ongelmia, joita esiintyy työvoiman rajatylittävää liikkuvuutta ja sosiaaliturvajärjestelmien yhteensovittamista koskevan unionin lainsäädännön täytääntöönpanossa, sekä niiden vaikutusta Euroopan työviranomaisen toimintaan.
c)
vaihtaa näkemyksiä sekä määrittää parhaita käytäntöjä ja esimerkkejä hyvästä yhteistyöstä työvoiman rajatylittävän liikkuvuuden ja sosiaaliturvajärjestelmien yhteensovittamisen alalla Euroopan työviranomaisen toiminnan kehittämiseksi.
d)
tunnistaa yhteistyökeinoja ja määrittää, miten olemassa olevat elimet, EU:n hajautetut virastot mukaan lukien, voivat antaa panoksensa Euroopan työviranomaisen perustamiseen ja sen hyvään toimintaan.
3 artikla
Jäsenyys
1.   Ryhmään kuuluu
—
yksi edustaja kustakin jäsenvaltiosta;
—
kuusi edustajaa unionin tason työmarkkinaosapuolista niin, että edustajia on tasapuolisesti sekä ammattijärjestöistä että työnantajajärjestöistä;
—
yksi edustaja kustakin EU:n virastosta työllisyyden ja sosiaaliasioiden alalla.
2.   Jäsenten on nimettävä edustajansa ryhmään johtavassa asemassa olevien henkilöiden joukosta ja varmistettava, että niiden edustajat tarjoavat riittävän korkeatasoista asiantuntemusta.
3.   Edustajat on nimettävä 30 päivän kuluessa tämän päätöksen voimaantulosta. Edustajilla voi olla apuna asiantuntijoita.
4.   Jäseniä, jotka eivät enää pysty osallistumaan tehokkaasti asiantuntijaryhmän toimintaan ja jotka eivät komission (työllisyys-, sosiaali- ja osallisuusasioiden pääosaston) mielestä täytä Euroopan unionin toiminnasta tehdyn sopimuksen 339 artiklassa asetettuja edellytyksiä tai jotka eroavat ryhmästä, ei enää kutsuta osallistumaan ryhmän kokouksiin, ja heidät voidaan korvata jäljellä olevan toimikautensa ajaksi toisella jäsenellä.
4 artikla
Puheenjohtaja
Ryhmän puheenjohtajana toimii komission (työllisyys-, sosiaali- ja osallisuusasioiden pääosaston) edustaja.
5 artikla
Toiminta
1.   Ryhmä toimii komission (työllisyys-, sosiaali- ja osallisuusasioiden pääosaston) pyynnöstä horisontaalisia sääntöjä (4) noudattaen.
2.   Komitea kokoontuu vähintään kolme kertaa vuodessa. Ryhmän kokoukset pidetään pääsääntöisesti komission tiloissa.
3.   Komissio (työllisyys-, sosiaali- ja osallisuusasioiden pääosasto) huolehtii sihteeripalveluista. Komission muiden osastojen virkamiehet, joita asia koskee, voivat osallistua ryhmän kokouksiin.
4.   Ryhmä voi komission (työllisyys-, sosiaali- ja osallisuusasioiden pääosaston) suostumuksella ja jäsentensä yksinkertaisella enemmistöllä päättää tehdä asian käsittelystä julkista.
5.   Esityslistan kustakin kohdasta käyty keskustelu ja ryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
6.   Ryhmä antaa lausuntonsa, suosituksensa ja raporttinsa yhteisymmärryksessä.
7.   Euroopan parlamentin asiantuntijoiden osallistumista ryhmän työhön säännellään Euroopan parlamentin ja Euroopan komission välisistä suhteista tehdyn puitesopimuksen (5) 15 kohdan ja liitteen I mukaisesti.
6 artikla
Kutsutut asiantuntijat
Komissio (työllisyys-, sosiaali- ja osallisuusasioiden pääosasto) voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän työskentelyyn tapauskohtaisesti.
7 artikla
Tarkkailijat
1.   Euroopan vapaakauppaliitolle (EFTA) sekä Euroopan unionin lainvalvontayhteistyövirastolle myönnetään tarkkailijan asema suoralla kutsulla horisontaalisia sääntöjä noudattaen.
2.   Tarkkailijat nimeävät edustajansa.
3.   Puheenjohtaja voi sallia sen, että tarkkailijoiden edustajat osallistuvat ryhmän keskusteluihin ja jakavat asiantuntemustaan. He eivät kuitenkaan osallistu ryhmän antamien suositusten tai ohjeiden laatimiseen.
8 artikla
Työjärjestys
Ryhmä vahvistaa työjärjestyksensä jäsentensä yksinkertaisella enemmistöllä komission (työllisyys-, sosiaali- ja osallisuusasioiden pääosaston) ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä noudattaen.
9 artikla
Salassapitovelvollisuus ja turvallisuusluokiteltujen tietojen käsittely
Ryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (6) ja (EU, Euratom) 2015/444 (7). Komissio voi toteuttaa kaikki aiheelliset toimenpiteet, jos kyseiset henkilöt eivät noudata näitä velvollisuuksia.
10 artikla
Avoimuus
1.   Ryhmä on rekisteröitävä komission asiantuntijaryhmien ja muiden vastaavanlaisten elinten rekisteriin, jäljempänä ’asiantuntijaryhmärekisteri’.
2.   Asiantuntijaryhmien rekisterissä julkaistaan ryhmästä seuraavat tiedot:
a)
jäsenvaltion nimi;
b)
työmarkkinaosapuolten nimi; edustettuina olevat edut;
c)
työllisyyden ja sosiaaliasioiden alalla toimivien EU:n virastojen nimi;
d)
tarkkailijoiden nimi, mukaan lukien kolmansien maiden nimi.
3.   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville joko asiantuntijaryhmien rekisterissä tai erityisellä verkkosivustolla, johon on linkki rekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Varsinkin esityslista ja muut olennaiset tausta-asiakirjat on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi julkisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (8) 4 artiklassa määritellyllä tavalla.
11 artikla
Kokouskulut
1.   Työryhmän toimintaan osallistuvat henkilöt eivät saa palkkiota tehtäviensä hoitamisesta.
2.   Komissio korvaa ryhmän toimintaan osallistuvien henkilöiden matka- ja oleskelukulut. Kulut korvataan voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
12 artikla
Soveltaminen
Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan siihen saakka, kun Euroopan työviranomainen on perustettu.
Tehty Strasbourgissa 13 päivänä maaliskuuta 2018.
Komission puolesta
Puheenjohtaja
Jean-Claude JUNCKER
(1)  Vuoden 2017 unionin tilaa koskeva puhe on saatavilla osoitteessa: https://ec.europa.eu/commission/state-union-2017_en
(2)  COM(2018) 131.
(3)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).
(4)  C(2016) 3301, 13 artiklan 1 kohta.
(5)  EUVL L 304, 20.11.2010, s. 47.
(6)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
(7)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
(8)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43).

Summary:
Eurooppalaisen neuvoa-antavan ryhmän perustaminen Euroopan työviranomaista varten
Eurooppalaisen neuvoa-antavan ryhmän perustaminen Euroopan työviranomaista varten
 
TIIVISTELMÄ ASIAKIRJASTA:
Päätös (EU) 2018/402 – Eurooppalaisen neuvoa-antavan ryhmän perustaminen Euroopan työviranomaista varten
PÄÄTÖKSEN TARKOITUS
Päätöksellä perustetaan eurooppalainen neuvoa-antava ryhmä neuvomaan ja avustamaan Euroopan komissiota Euroopan työviranomaisen perustamisessa ja sen toiminnassa.
TÄRKEIMMÄT KOHDAT
Komissio esitti 13. maaliskuuta 2018 ehdotuksen Euroopan työviranomaisen perustamisesta. Tarkoituksena on edistää oikeudenmukaisuutta ja keskinäistä luottamusta EU:n sisämarkkinoilla varmistamalla, että työvoiman liikkumista koskevat EU:n säännöt pannaan täytäntöön oikeudenmukaisesti, yksinkertaisesti ja tehokkaasti. Erityistavoitteita on kolme:helpottaa yksittäisten henkilöiden ja työnantajien työvoiman liikkuvuuteen ja sosiaaliturvan koordinointiin (EU:n yhteiset säännöt yksittäisten henkilöiden sosiaaliturvaoikeuksien suojelemisesta näiden muuttaessa EU:n, Islannin, Liechtensteinin, Norjan ja Sveitsin alueella) liittyvistä oikeuksista ja velvollisuuksista sekä asiaankuuluvien palvelujen saantia;  tukea kansallisten viranomaisten yhteistyötä unionin lainsäädännön rajaylittävässä täytäntöönpanossa, myös yksinkertaistamalla yhteisiä ja samanaikaisia tarkastuksia (kun esimerkiksi eri valtiot toteuttavat samanaikaisia tarkastuksia);  tarjota sovittelua ja helpottaa ratkaisujen löytämistä kansallisten viranomaisten välisissä riita-asioissa ja rajatylittävissä työmarkkinahäiriöissä (kuten yritysten uudelleenjärjestelyissä), jotka vaikuttavat useaan jäsenvaltioon.  Ehdotus liittyy myös Euroopan sosiaalisten oikeuksien pilarin käyttöönottoon, jolla on tarkoitus edistää parempia työ- ja elinoloja EU:ssa.
Tehtävät
Neuvoa-antavan ryhmän tärkeimmät tehtävät ovathelpottaa yhteistyötä kansallisten viranomaisten ja sidosryhmien välillä ja neuvoa komissiota Euroopan työviranomaisen perustamisessa ja sen tulevassa toiminnassa;tarkastella yleisiä kysymyksiä, periaatteellisia kysymyksiä ja käytännön ongelmia, joita esiintyy työvoiman liikkuvuutta ja sosiaaliturvajärjestelmien yhteensovittamista koskevan unionin lainsäädännön täytäntöönpanossa, sekä niiden vaikutusta Euroopan työviranomaisen toimintaan;  vaihtaa näkemyksiä sekä määrittää parhaita käytäntöjä ja esimerkkejä hyvästä yhteistyöstä työvoiman rajatylittävän liikkuvuuden ja sosiaaliturvajärjestelmien yhteensovittamisen alalla Euroopan vapaakauppaliittoon (EFTA) kuuluvien naapurimaiden kanssa Euroopan työviranomaisen toiminnan kehittämiseksi;  tunnistaa yhteistyökeinoja ja määrittää, miten olemassa olevat elimet, EU:n hajautetut virastot mukaan lukien, voivat antaa panoksensa Euroopan työviranomaisen perustamiseen ja sen hyvään toimintaan.  Jäsenyys
Eurooppalaiseen neuvoa-antavaan ryhmään kuuluuyksi edustaja kustakin jäsenvaltiosta;  kuusi edustajaa unionin tason työmarkkinaosapuolista niin, että edustajia on tasapuolisesti sekä ammattijärjestöistä että työnantajajärjestöistä;  yksi edustaja kustakin EU:n virastosta työllisyyden ja sosiaalisasioiden alalla:Euroopan elin- ja työolojen kehittämissäätiö,Euroopan ammatillisen koulutuksen kehittämiskeskus,Euroopan koulutussäätiö jaEuroopan työterveys- ja työturvallisuusvirasto.  EFTA-maille sekä Euroopan unionin lainvalvontayhteistyövirastolle voidaan myöntää tarkkailijan asema suoralla kutsulla. Komissio (työllisyys-, sosiaali- ja osallisuusasioiden pääosasto) voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan ryhmän työskentelyyn tapauskohtaisesti.
MISTÄ ALKAEN PÄÄTÖSTÄ SOVELLETAAN?
Päätöstä on sovellettu 15. maaliskuuta 2018 alkaen.
TAUSTAA
Lisätietoja:Euroopan työviranomainen – Kysymyksiä ja vastauksia (Euroopan komissio)  Komissio antoi ehdotuksia Euroopan työviranomaisesta sekä sosiaaliturvan saatavuudesta (Euroopan komissio)  Euroopan sosiaalisten oikeuksien pilari (Euroopan komissio)  
ASIAKIRJA
Komission päätös (EU) 2018/402, annettu 13 päivänä maaliskuuta 2018, eurooppalaisen neuvoa-antavan ryhmän perustamisesta Euroopan työviranomaista varten (EUVL L 72, 15.3.2018, s.20–23)
MUUT ASIAAN LIITTYVÄT ASIAKIRJAT
Ehdotus Euroopan parlamentin ja neuvoston asetukseksi Euroopan työviranomaisen perustamisesta (COM(2018) 131 final, 13.3.2018)
Viimeisin päivitys: 17.07.2018